
Sąlygų priedas Nr. 2

TECHNINĖ SPECIFIKACIJA

I DALIS. PIRKIMO OBJEKTO APRAŠYMAS
1. SĄVOKOS IR SUTRUMPINIMAI
1.1. Perkančioji organizacija – VšĮ Nacionalinis kraujo centras (toliau – Perkančioji organizacija, NKC).
1.2. Paslaugų teikėjas – ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo Perkančioji organizacija sudaro viešojo pirkimo–pardavimo sutartį (toliau – Sutartis) dėl pirkimo objekto.
1.3. Paslaugos - Perkančiosios organizacijos darbuotojų (toliau – darbuotojai) kultūrinio renginio organizavimo paslaugos, atitinkančios šioje techninėje specifikacijoje (toliau – Techninė specifikacija) nustatytus reikalavimus. 
2. BENDRIEJI REIKALAVIMAI PIRKIMO OBJEKTUI
2.1. Paslaugų teikėjas turi teikti kokybiškas paslaugas, kurios atliekamos per sutartus terminus, atitinka NKC poreikius, konkretaus renginio lygį, pobūdį, specifiką, tinkamai reprezentuojant NKC. Renginio metu turi būti naudojama ES saugos, sveikatos ir aplinkos apsaugos kokybės reikalavimus atitinkanti organizacinė technika, informacinės technologijos, kita įranga, konstrukcijos, priemonės ir inventorius, užtikrinama saugi ir sveika aplinka renginių dalyviams ir organizatoriams.
2.2. Paslaugų teikėjas, teikdamas paslaugas, privalo laikytis visų Europos Sąjungos ir Lietuvos Respublikos nacionalinių teisės aktų, reglamentuojančių asmens duomenų apsaugą, įskaitant, bet neapsiribojant, 2016 m. balandžio 27 d. Europos Parlamento ir Tarybos reglamentą (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymą.
3. PIRKIMO OBJEKTAS
3.1. Paslaugų teikėjas turi suorganizuoti ir koordinuoti NKC darbuotojams skirtą kultūrinį renginį (toliau – Renginys) pasirinkta tema.
3.2. Renginio data ir laikas: 2026 m. gruodžio 4 d. (penktadienis). Renginio pradžia - 18:00 val., pabaiga – 22:00 val.
3.3. Renginio trukmė: bendra trukmė - 4 val.
3.4.      Renginio dalyviai: VšĮ Nacionalinio kraujo centro darbuotojai.
3.5. Renginio dalyvių skaičius – preliminariai 100 asmenų. Numatoma, kad Renginio dalyvių amžius bus apie 30 – 60 metų amžiaus. Perkančioji organizacija pasilieka teisę tikslinti Renginio dalyvių skaičių nuo 80 iki 130 asmenų. Atsižvelgiant į galutinį Renginio dalyvių skaičių, atitinkamai gali būti mažinamas arba didinamas nuo Renginio dalyvių skaičiaus priklausantis maitinimo paslaugų kiekis (maistas, gėrimai, ir kt.). Perkančioji organizacija įsipareigoja raštu (elektroniniu paštu) informuoti Paslaugų tiekėją apie galutinį Renginio dalyvių skaičių, ne vėliau kaip prieš 5 (penkias) darbo dienas iki Renginio pradžios.
3.6.      BVPŽ KODAS: 79952100-3 Kultūrinių renginių organizavimo paslaugos.
4. KIEKIS (APIMTIS)
4.1. Vieno Renginio organizavimo paslaugos, Techninės specifikacijos 3.5 papunktyje nurodytam Renginio dalyvių skaičiui, turi apimti:
4.1.1. Renginio idėjos pasiūlymas ir ją atitinkančio scenarijaus parengimas ir įgyvendinimas;
4.1.2. Renginio organizavimas ir koordinavimas (Renginio vietos parinkimo, jos nuomos ir visų su Renginio vietos paruošimu susijusių paslaugų (apipavidalinimas, dekoravimas) bei techninės įrangos aprūpinimas (įgarsinimas, apšvietimas, vizualizacija);
4.1.3. Renginio vedėjo (-os), didžėjaus (-os) paslaugos;
4.1.4. Renginio dalyvių maitinimo ir su juo susijusių aptarnavimo paslaugų užtikrinimas;
4.1.5. Renginio vizualinių sprendimų, komunikacijos ir susijusios paslaugos;
4.1.6. keleivinių transporto priemonių nuoma su vairuotoju;
4.1.7. kitos su Renginio organizavimu susijusios paslaugos.
5. PIRKIMO OBJEKTO APRAŠYMAS
5.1. Reikalavimai Renginio idėjos parinkimui, scenarijaus parengimui ir įgyvendinimui:

5.1.1. Paslaugų teikėjas, derindamas su Perkančiąja organizacija, turi pasiūlyti Renginio idėją bei raštu parengti detalų Renginio scenarijų. Scenarijus turi būti suderintas su Perkančiąja organizacija, gavus rašytinį (el. paštu ar registruotu laišku) Perkančiosios organizacijos pritarimą, ne vėliau kaip likus 5 darbo dienoms iki Renginio. Scenarijuje turi būti aprašytas su veiksmais, laikais, atsakomybėms:
5.1.1.1. dalyvių priėmimas;
5.1.1.2. dalyvių maitinimo ir jo koordinavimas;

5.1.1.3. fotosesija prie foto sienelės;

5.1.1.4. įžanginė NKC vadovo kalba;

5.1.1.5. dalyvius įtraukiančios veiklos bei koncertinės dalys;
5.1.1.6. torto įvežimo ir pateikimo koordinavimas.
5.2. Reikalavimai Renginio vietos parinkimui ir vietos nuomai, apipavidalinimui, dekoravimui bei techninės įrangos aprūpinimui (įgarsinimas, apšvietimas, vizualizacija):
5.2.1.  Renginiui nuomojamos patalpos (toliau – Patalpos) turi būti Vilniaus miesto teritorijoje, ne didesniu kaip 3 km atstumu nuo Vilniaus miesto Katedros aikštės. Patalpos turi būti reprezentatyvios, tvarkingos, estetiškos, tinkamai prižiūrimos, be akivaizdžių patalpų ar jų įrangos defektų, atitikti Renginio pobūdį ir būti tinkamos Renginio idėjai, scenarijui bei numatytoms veikloms įgyvendinti. Patalpose turi būti Renginiui organizuoti reikalinga infrastruktūra. Patalpos turi būti tinkamai privažiuojamos ir pritaikytos ne mažiau kaip 130 Renginio dalyvių, nepriklausomai nuo galutinio Renginio dalyvių skaičiaus.
5.2.2. Renginio dieną Renginio vietoje, Renginio metu, negali būti su Renginio organizavimu ar aptarnavimu nesusijusių asmenų, išskyrus Renginį aptarnaujantį personalą.
5.2.3. Renginio vieta turi būti patogiai pasiekiama individualiuoju ir viešuoju transportu. Paslaugų teikėjas turi užtikrinti Renginio dalyvių transporto priemonių, įskaitant autobusus ir mikroautobusus, stovėjimo galimybę Renginio metu. Transporto priemonių stovėjimo vietos gali būti Renginio vietoje arba ne toliau kaip 500 metrų atstumu nuo Renginio vietos. Jeigu transporto priemonių stovėjimo vietos yra mokamos, stovėjimo išlaidas apmoka Paslaugų teikėjas, todėl Renginio dalyviams už transporto priemonių stovėjimą negali būti taikomas papildomas mokestis. 
5.2.4. Renginio vietoje privalo būti erdvės ir (arba) patalpos, pritaikytos Renginio dalyvių maitinimui, tinkamos pasiūlyto maitinimo formato įgyvendinimui, tinkamos galutiniam Renginio dalyvių skaičiui, taip pat turi būti užtikrintos sėdimos vietos visiems Renginio dalyviams, iš kurių ne mažiau kaip 100 procentų sėdimųjų vietų turi užtikrinti tiesioginį ir netrukdomą scenos matomumą, t. y. iš šių vietų scenos matomumo negali riboti kitos sėdimos vietos, kolonos, konstrukcijos, dekoracijos, techninė įranga ar kiti fiziniai objektai. 
5.2.5. Renginio vietoje turi būti pakankamas sanitarinių patalpų (tualetų) skaičius, užtikrinantis tinkamą iki 130 Renginio dalyvių aptarnavimą. Sanitarinės patalpos turi būti švarios, tvarkingos, tinkamai apšviestos, aprūpintos tualetiniu popieriumi, rankų plovimo ir rankų nusausinimo arba džiovinimo priemonėmis, prižiūrimos ir valomos viso Renginio metu bei atitikti Renginio metu galiojančius higienos ir kitus teisės aktų nustatytus reikalavimus.
5.2.6. Renginio vietoje turi būti Renginiui būtina techninė įranga Renginio idėjos, scenarijaus ir veiklų išpildymui (scena, garso, vaizdo (projektorius) ir apšvietimo įranga, tinkamai paruoštos erdvės veikloms) bei turi būti užtikrintas visos reikalingos organizacinės įrangos tinkamas veikimas. 
5.2.7. Renginio įgarsinimas turi būti pritaikytas vedėjo (-os), Perkančiosios organizacijos vadovo kalbai, atlikėjo (-os) ar grupės koncertui, diskotekai. Garsas turi būti kokybiškas, pakankamas Renginio vietai. Garso įranga privalo neskleisti jokių pašalinių garsų, būti tvarkinga ir gerai veikianti.
5.2.8. Scena, jos apšvietimo, vaizdo ir garso įranga, kita Renginiui reikalinga įranga turi atitikti Renginiams keliamus reikalavimus ir atlikėjo (-os) ar grupės pateiktus techninius reikalavimus.
5.2.9. Renginio vieta turi būti apipavidalinta, dekoruota atsižvelgiant į Renginio idėją ir Perkančiosios organizacijos spalvas bei simboliką. Renginio vietos apipavidalinimas turi būti suderintas su Perkančiaja organizacija. 
5.2.10. Renginio vieta turi būti paruošta likus ne mažiau kaip 2 (dviem) valandom iki Renginio pradžios.
5.2.11. Renginio vieta turi būti sutvarkyta Renginiui pasibaigus.
5.3. Reikalavimai Renginio vedėjui (-ui), renginio didžėjui (-ai):
5.3.1. Renginį turi vesti profesionalus (-i) Renginių įmonėms/organizacijoms vedimo patirtį turintis (-i) Renginių vedėjas (-a) laisvai ir taisyklingai kalbantis (-i) lietuvių kalba. Paslaugų teikėjas turi pasiūlyti ne mažiau kaip 3 (tris) Renginio vedėjus (-as), iš kurių Perkančioji organizacija išsirinks vieną. Paslaugų teikėjas yra atsakingas už Renginio vedėjo (-os) paiešką ir užsakymą. Renginio vedėjo (-os) kandidatūra suderinama su Perkančiąja organizacija Renginio scenarijaus ir preliminarios Renginio sąmatos derinimo metu.
5.3.2. Turi būti pasiūlytas Lietuvos mastu žinomas (-a), viešuose Renginiuose koncertuojantis (-i), įvairų muzikinį skonį atitinkantis (-i) atlikėjas (-a), didžėjus (-a) ar muzikinė grupė. Paslaugų teikėjas turi pasiūlyti ne mažiau kaip 3 (tris) atlikėjus (-as), didžėjus (-as) ir (ar) muzikines grupes, iš kurių Perkančioji organizacija išsirinks vieną. Paslaugų teikėjas yra atsakingas už atlikėjo (-os), didžėjaus (-os) ar muzikinės grupės paiešką, užsakymą ir ne trumpesnį kaip 1 (vienos) val. atlikėjo (-os) ar muzikinės grupės koncertą Renginio metu. Atlikėjo (-os) ar muzikinės grupės kandidatūra suderinama su Perkančiąja organizacija Renginio programos ir preliminarios Renginio sąmatos derinimo metu. 
5.3.3. Paslaugų teikėjas turi suorganizuoti 1-1½ valandos trukmės diskoteką su muzika, kuri tiktų Renginio auditorijai.
5.4. Reikalavimai Renginio dalyvių maitinimo ir su juo susijusių aptarnavimo paslaugoms:

5.4.1. Paslaugų teikėjas turi užtikrinti Renginio dalyvių maitinimo ir su juo susijusių aptarnavimo paslaugų organizavimą. Maitinimo ir aptarnavimo paslaugos apima Renginio dalyvių maitinimo erdvės / patalpos parengimą, maisto paruošimą, maisto ir gėrimų pateikimą.
5.4.2. Maitinimo formatas pasiūlomas pagal Renginio vietos pasirinkimą, atitikimą Renginio dalyvių skaičiui bei higieniško ir aplinkai netaršaus aptarnavimo normoms.
5.4.3. Turi būti organizuotas 1 (vienas) pagrindinis Renginio dalyvių maitinimas, kurį sudaro 3 (trijų) karštų patiekalų pasirinkimas (1 (vienas) jų – vegetariškas), saldūs ir nesaldūs užkandžiai, gėrimai, kava, arbata, grietinėlė (pienas). Renginio dalyviams viso Renginio metu turi būti užtikrinamas neribotas geriamojo vandens kiekis. 

5.4.4. Turi būti užtikrintas reikiamas personalo skaičius kokybiškam ir greitam (atsižvelgiant į Renginio dalyvių skaičių) maitinimo ir aptarnavimo paslaugų teikimui. 

5.4.5. Tikslus maisto poreikis ir kiekis (valgiaraštis) derinamas su Paslaugų teikėju per 5 (penkias) darbo dienas po Sutarties įsigaliojimo. 
5.4.6. Paslaugų teikėjas turi užtikrinti galimybę Renginio vietoje įsigyti gėrimų papildomai (pardavimas).

5.4.7. Teikiamų maitinimo paslaugų kokybė turi atitikti higienos normų ir kitų maisto tvarkymą reglamentuojančių Lietuvos Respublikos teisės aktų reikalavimus.

5.4.8. Teikiant maitinimo paslaugas Tiekėjas turi užtikrinti reikiamą indų, įrankių, staltiesių, servetėlių ir kitų šiai paslaugai teikti reikalingų daiktų kiekį, pasirūpinti visa šioms paslaugoms teikti būtina įranga.

5.5. Reikalavimai Renginio vizualiniams sprendimams, komunikacijai ir susijusioms paslaugoms:
5.5.1. Paslaugų teikėjas turi pasirūpinti Renginiui reikalingų vizualinių priemonių su Perkančiosios organizacijos prekės ženklu kūryba ir gamyba. 
5.5.2. Paslaugų teikėjas turi sukurti Renginiui foto sienelę, pagaminti ją ir pastatyti Renginyje. Kaip alternatyva gali būti pasiūlytas ir kitoks nestandartinis, inovatyvus sprendimas, prie kurio / su kuriuo Renginio dalyviai galėtų fotografuotis. 
5.5.3. Paslaugų teikėjas pagal poreikį turi užtikrinti, jog Renginio vietoje būtų nuorodos, nukreipiančios į Renginio zoną.
5.5.4. Paslaugų teikėjas įsipareigoja iki Renginio likus 7 (septynioms) darbo dienoms parengti ir suderinti su Perkančiąją organizaciją kvietimus į Renginį NKC darbuotojams.
5.5.4.1. Paslaugų teikėjas turi užtikrinti Renginio fotografavimo paslaugas, kurios truktų 3 val. Fotografas (-ė) turi būti profesionalus (-i), turintis (-i) patirties fotografuojant įmonių/organizacijų Renginius, kuriuose dalyvių skaičius ne mažesnis kaip 100 dalyvių. Ne vėliau kaip per 5 kalendorines dienas sutvarkytos nuotraukos (ne mažiau kaip 300 aukštos rezoliucijos, kokybiškos) turi būti perduotos Perkančiajai organizacijai elektroniniu būdu su galimybe nuotraukas parsisiųsti į kompiuterį.
5.6. Reikalavimai keleivinių transporto priemonių nuomai su vairuotoju:
5.6.1. Paslaugų teikėjas turi užtikrinti saugų, ir savalaikį Renginio dalyvių atvežimą į Renginio vietą ir parvežimą iš Renginio vietos į iš anksto suderintas išvykimo/atvykimo vietas. Renginio dalyviai į Renginio vietą turi būti atvežti ne vėliau nei kaip likus 1 (vienai) valandai iki Renginio pradžios. 
5.6.2. Paslaugų teikėjas ne vėliau kaip likus 2 (dviem) savaitėms iki Renginio pradžios turi suderinti su Perkančiosios organizacijos atstovu tikslias Renginio dalyvių surinkimo ir parvežimo vietas, transportavimo laiką, maršrutus bei kitą transportavimo organizavimui reikalingą informaciją.
5.6.3. Visose Renginio dalyviams vežti naudojamose transporto priemonėse turi būti užtikrintos sėdimos vietos visiems keleiviams. Keleiviai negali būti vežami stovint. 
5.6.4. Renginio dalyvių transportavimas turi būti organizuojamas šiais preliminariais maršrutais: 
5.6.4.1. Klaipėda-Kaunas-Vilnius-Kaunas-Klaipėda – asmenų skaičius bus tikslinamas po sutarties pasirašymo.
5.6.4.2. Šiauliai-Panevėžys-Vilnius-Panevėžys-Šiauliai – asmenų skaičius bus tikslinamas po sutarties pasirašymo.
5.6.5. Paslaugų teikėjas privalo parinkti transporto priemones pagal faktinį vežamų Renginio dalyvių skaičių ir užtikrinti, kad transporto priemonių techninė būklė, keleivių vežimo sąlygos ir vairuotojų kvalifikacija atitiktų teisės aktų nustatytus reikalavimus.
5.7. Kitos su Renginio organizavimu susijusios paslaugos:
5.7.1. Paslaugų teikėjas turi paskirti asmenį, atsakingą už Renginio organizavimą ir kokybę, kuris būtų organizuojamo Renginio projekto vadovas – kontaktinis asmuo iš Paslaugų teikėjo pusės (jis nurodomas Sutartyje).
5.7.2. Paslaugų teikėjas turi užtikrinti Renginio mąstą atitinkantį Renginio asistentų paslaugų (dalyvių pasitikimo, nukreipimo, veiklų koordinavimo ir t. t.) teikimą.
5.7.3. Paslaugų teikėjas turi užtikrinti Renginio saugumą visą Renginio laiką.
5.7.4. Turi būti užtikrinta sėkminga, sklandi Renginio eiga, nepriklausomai nuo to, ar Paslaugas suteikia Paslaugų teikėjas ar jo pasitelktos trečiosios šalys (jeigu tokios bus pasitelkiamos).
5.7.5. Paslaugų teikėjas turi parengti ir el. paštu suderinti su Perkančiąja organizacija viso Renginio scenarijų bei pateikti preliminarią Renginio sąmatą ne vėliau kaip per 10 (dešimt) darbo dienų iki Renginio pradžios.
5.7.6. Perkančioji organizacija pasilieka teisę ir vėliau, po termino, nustatyto Techninės specifikacijos 5.7.5. papunktyje, nežymiai koreguoti siūlomą Renginio scenarijų (pvz., pridėti ar sumažinti veiklų skaičių ar papildyti Renginio scenarijaus dalis Renginio tikslus atitinkančiais elementais), jeigu tai bus reikalinga Perkančiosios organizacijos poreikiams pasiekti. Nurodytos korekcijos bus galimos tik tuo atveju, jei iki Renginio pradžios bus likusios ne mažiau kaip 5 (penkios) darbo dienos. Tokie koregavimai privalo būti suderinti abiejų šalių raštu (el. paštu). 
5.7.7. Jei Paslaugų teikėjas Paslaugų teikimui pasitelkia trečiąsias šalis ar ketina pasinaudoti jų ištekliais, jis turi užtikrinti, kad įsigyjant Perkančiajai organizacijai reikalingas paslaugas ir (ar) prekes, būtų racionaliai naudojamos tam skirtos Perkančiosios organizacijos lėšos.
5.7.8. Paslaugų teikėjas, pasitelkdamas trečiuosius asmenis, turi įsitikinti, kad jie turi teisę verstis atitinkama veikla (turi būtinus galiojančius leidimus, licencijas, kitus administracinius dokumentus), o jų siūlomų paslaugų ir prekių kainos atitinka rinkos kainas (kainos turi būti derinamos su Perkančiąja organizacija, o Perkančiajai organizacijai paprašius – pateikti kainą pagrindžiantys dokumentai, mažiausiai 3 (trijų) (kai įmanoma) trečiųjų asmenų pasiūlymai, kita informacija). 
5.7.9. Paslaugų teikėjas turi numatyti renginio organizavimo rizikas ir jų suvaldymo būdus.
Pastaba. Paslaugų teikėjas, teikdamas Paslaugas, turės vadovautis pasiūlymu. Bet kokie neesminiai Paslaugų teikimo pakeitimai turės būti iš anksto el. paštu suderinti su Perkančiąja organizacija. Neesminiais pakeitimais laikomi tokie keitimai, kurie nekeičia pirkimo objekto ir tikslo, neturi įtakos galutiniam Paslaugų suteikimo terminui, nėra susiję su pasiūlymų vertinimo kriterijais.
6. APLINKOS APSAUGOS REIKALAVIMAI
6.1. Vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (toliau – Tvarkos aprašas) 4.4.3 papunkčiu: „perkama tik nematerialaus pobūdžio (intelektinė) ar kitokia paslauga, nesusijusi su materialaus objekto sukūrimu, kurios teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos (atlikėjų, fotografų, dizaino, garso inžinierių, renginių vedėjų ir kt. paslaugos)“ ir 4.4.4 papunkčiu, Perkančioji organizacija nustato šiuos Sutarties vykdymo metu keliamus aplinkos apsaugos reikalavimus, susijusius su Tvarkos aprašo 4.4.4.1, 4.4.4.4 ir 4.4.4.5 papunkčiais ir Paslaugos teikėjas įsipareigoja:
6.1.1. mažinti popieriaus sunaudojimą, atsisakyti nebūtino dokumentų kopijavimo ir spausdinimo, t. y. visa su Paslaugų teikimu susijusi dokumentacija turi būti pateikta (siunčiama) ir esant poreikiui derinama elektroniniu formatu ir elektroninėmis priemonėmis, pasirašoma elektroniniu būdu kvalifikuotais elektroniniais parašais (esant poreikiui). Išimtiniais atvejais su Sutarties vykdymu susiję dokumentai, turi (gali) būti pateikiami popieriniu formatu, jeigu toks formatas privalomas pagal teisės aktus arba Perkančioji organizacija nurodo tokį būtinumą – turi būti naudojamas popierius pagamintas iš 100 proc. perdirbto popieriaus (naudoto popieriaus ir (ar) gamybos atliekų) plaušų arba ne mažiau kaip 30 proc. pirminės medienos plaušų, gautų iš miškų, sertifikuotų naudojant Forest Stewardship Council (toliau – FSC) ar Miškų sertifikavimo sistemų pripažinimo programą (angl. Programme for the Endorsement of Forest Certification schemes) (toliau – PEFC) arba lygiavertes miškų sertifikavimo sistemas, kita dalis – iš perdirbto popieriaus plaušų, ir taip pat nebalintas arba balintas nenaudojant chloro dujų (naudojamas popierius turi atitikti minimalius aplinkos apsaugos kriterijus, nurodytus Tvarkos aprašo I-ai produktų grupei „Popierius ir jo gaminiai“);
6.1.2. atliekos turi būti rūšiuojamos jų susidarymo vietoje, t. y. Renginio vietoje ir perduodamos atliekas tvarkančioms įmonėms;
6.1.3. maitinimo paslaugų teikimo metu maistas ir gėrimai turi būti pateikiami naudojant daugkartinio naudojimo stalo įrankius, stiklinius ir kitokius indus bei staltieses arba atsinaujinančių išteklių pagrindu pagamintus stalo įrankius, indus bei viešojo maitinimo reikmenis;
6.2. Vadovaujantis Tvarkos aprašo 4.1 papunkčiu, teikiant maitinimo paslaugas naudojami maisto produktai turi atitikti šiuos minimalius aplinkos apsaugos kriterijus:
6.2.1. ne mažiau kaip 30 proc. perkamų maisto produktų (išskyrus skirtus gyvūnams) kiekio (kilogramais, litrais, vienetais) turi atitikti bent vieną iš šių minimalių aplinkos apsaugos kriterijų:
6.2.1.1.  produktai turi turėti ekologinės gamybos (ekologiškam ir perėjimo prie ekologinės gamybos laikotarpio) produktui išduotą sertifikatą pagal 2018 m. gegužės 30 d. Europos Parlamento ir Tarybos reglamento (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 su visais pakeitimais ir papildymais, reikalavimus;
6.2.1.2.  produktai turi atitikti 2024 m. balandžio 11 d. Europos Parlamento ir Tarybos reglamento (ES) 2024/1143 dėl vyno, spiritinių gėrimų ir žemės ūkio produktų geografinių nuorodų, taip pat dėl garantuotų tradicinių gaminių ir žemės ūkio produktų neprivalomų kokybės terminų, kuriuo iš dalies keičiami reglamentai (ES) Nr. 1308/2013, (ES) 2019/787 ir (ES) 2019/1753 ir panaikinamas Reglamentas (ES) Nr. 1151/2012, ir (ar) Lietuvos Respublikos žemės ūkio ministro 2015 m. sausio 7 d. įsakymo Nr. 3D-10 „Dėl Vyno, spiritinių gėrimų ir žemės ūkio produktų su geografine nuoroda ar garantuoto tradicinio gaminio nuoroda pavadinimų įregistravimo ir tokių pavadinimų naudojimo kontrolės taisyklių patvirtinimo“ reikalavimus ir jiems suteikta saugoma geografinė nuoroda ir (ar) saugoma kilmės vietos nuoroda, ir (ar) garantuoto tradicinio gaminio nuoroda (toliau – saugomos nuorodos);
6.2.1.3.  produktai turi būti sertifikuoti ženklu „Kokybė“, kaip numatyta Lietuvos Respublikos žemės ūkio ministro 2022 m. gegužės 20 d. įsakymu Nr. 3D-351 „Dėl Nacionalinės maisto kokybės sistemos taisyklių patvirtinimo ir kai kurių žemės ūkio ministro įsakymų pripažinimo netekusiais galios“ (toliau – NKP), ar atitikti Europos Parlamento ir Tarybos reglamento (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005, 16 straipsnio 1 punkto b dalyje nurodytų lygiaverčių kitų valstybių narių pripažintų maisto produktų kokybės sistemų (toliau – lygiavertės kitų valstybių narių pripažintos maisto produktų kokybės sistemos) reikalavimus.
6.2.2. Atitiktį reikalavimams įrodantys dokumentai:

6.2.2.1. Kartu su pasiūlymu tiekėjas privalo pateikti laisvos formos deklaraciją, kad jo siūlomi maisto produktai atitiks nustatytus minimalius aplinkos apsaugos kriterijus.

7. NACIONALINIO SAUGUMO REIKALAVIMAI
7.1. Nacionalinio saugumo reikalavimai Techninėje specifikacijoje netaikomi.
II DALIS. SUTARTINIŲ ĮSIPAREIGOJIMŲ VYKDYMAS
8. PASLAUGŲ TEIKIMO VIETA
8.1. Paslaugos turi būti suorganizuotos Paslaugų teikėjo išnuomotoje, įrengtoje, apipavidalintoje ir techniškai aprūpintoje vietoje, Vilniaus mieste, Lietuva.
9. PASLAUGŲ TEIKIMO TERMINAI IR TVARKA

9.1. Paslaugos turi būti suteiktos Techninės specifikacijos 3.2 papunktyje nurodytą dieną. 
10. TRŪKUMŲ ŠALINIMO TVARKA
10.1. Paslaugų teikėjas garantuoja, kad Paslaugų teikimo ar jų priėmimo metu jo suteiktų Paslaugų rezultatas atitinka Sutartyje nustatytus reikalavimus, jis yra be trūkumų, panaikinančių arba sumažinančių Paslaugų rezultato vertę, Paslaugos ir jų rezultatas nepažeidžia trečiųjų asmenų autorių teisų, jų teisėtų interesų ar jų garbės, orumo, Paslaugų turinys ir forma neprieštarauja teisės aktų reikalavimams. Paslaugų teikėjas įsipareigoja atlyginti visą Perkančiosios organizacijos ar trečiųjų asmenų patirtą žalą, jei paaiškėja, kad šiame punkte nurodyta Paslaugų teikėjo pareikšta garantija neatitinka tikrovės ir dėl to Perkančioji organizacija ar tretieji asmenys patiria žalą ar yra įtraukiami į teisminius procesus ar jiems (Perkančiajai organizacijai ar bet kuriam trečiajam asmeniui) yra pritaikytos sankcijos ar iš jų reikalaujama nuostolių atlyginimo (visas šias išlaidas, įskaitant sankcijas ir nuostolius, atlygina Paslaugų teikėjas).
10.2. Paslaugų teikėjas yra atsakingas už visų teikiamų paslaugų kokybišką, sklandų ir profesionalų vykdymą, atsiradusių nenumatytų aplinkybių, situacijų sprendimą, trūkumų pašalinimą, derinant veiksmus su Perkančiąja organizacija. Visų renginio organizavimo darbų eigą bei visų reikalavimų paslaugoms įgyvendinimą Paslaugų teikėjas derina su Perkančiąja organizacija.  Paslaugų teikėjas turi operatyviai informuoti Perkančiąją organizaciją apie veiksnius, turinčius ar galinčius turėti neigiamos įtakos teikiamų paslaugų kokybei, ir turi pasiūlyti tolimesnius veiksmus dėl šių veiksnių pašalinimo. 

10.3. Visą paslaugų teikimo darbų eigą Paslaugų teikėjas derina su Perkančiosios organizacijos atstovais, nurodytais šioje Sutartyje, ir atitinkamo renginio vietos atstovu.
10.4. Paslaugų teikėjas teikdamas paslaugas privalo sklandžiai spręsti atsiradusias nenumatytas situacijas ir gebėti savarankiškai pašalinti trūkumus. Apie susidariusias nenumatytas situacijas nedelsiant informuoti Perkančiąją organizaciją ir renginio vietos atstovą bei derinti su jais veiksmus.

10.5. Renginiui pasibaigus, prieš pasirašant Paslaugų perdavimo – priėmimo aktą, Paslaugų teikėjas, vadovaudamasis Sutartyje ir jos prieduose nurodytais reikalavimais, Perkančiajai organizacijai raštu turi pateikti išsamią ataskaitą apie įvykdytas Paslaugas.

10.6. Perkančioji organizacija turi teisę nepasirašyti Paslaugų perdavimo – priėmimo akto, jei Paslaugos suteiktos nekokybiškai ir / arba ne visa apimtimi (neatliktas bent vienas ar daugiau darbų, numatytų Sutartyje ar jos prieduose). Šiuo atveju, esant būtinumui, surašomas Trūkumų aktas ir atitinkamai sumažinama Perkančiosios organizacijos mokėtina Paslaugų kaina. 

